Musiek Soos Grond is 'n eerste van sy soort - Afrikaanse Musiek Nuus
FOTO: Hendri Skoll Photography
"Die idee om 'n platform vir onafhanklike Afrikaanse kunstenaars te skep waar hulle unieke musiek en woorde ten toon gestel kan word, broei al 'n paar jaar in my hart. Toe Joshua na die Reën vir my vra om saam met hom hierdie platform te skep kon ek nie vinnig genoeg ja sê nie. Elke Musiek Soos Grond aand gaan uniek, kosbaar en onvergeetlik wees. Dit is 'n voorreg om die pad te kan stap saam met hierdie dinamiese groep kunstenaars," sê Rupert van Vuuren, die bestuurende direkteur van dié inisiatief.
"Ek het eendag besef dat mense in die gehoor, by konserte, soos grond is waarop musiek val. Elkeen ervaar dit anders en uit daardie belewenis groei daar iets uniek. Daarom wil ons by elke vertoning 'n afwagting, eerder as 'n verwagting skep, sodat almal saam met ons kan kom ervaar hoe die aand uitdraai," sê Joshua na die Reën wat die musiekproduksie gaan behartig.
"Vertonings gaan 'n baie vloeibare formaat hê en hopenlik 'n geleentheid skep vir luisteraars om weer die dieper aspekte van musiek en lirieke te waardeer," voeg hy by.
"Die idee het ontstaan toe 'n paar van ons begin gesels het oor die feit dat daar nie regtig 'n platform is vir 'dieper' Afrikaanse musiek, sonder balrokke en vuurwerke en met meer vleis om die lirieke, nie. Die konsep van die vertonings is om iets vars, outentiek, eg, organies, akoesties en eerlik op die planke te bring. Daar sal geen agtergrondmusiek wees nie, net lewendige instrumente, stemme en opregte harte," verduidelik Kaleidoskoop se Anique Jordaan wat betrokke is by die samestelling van dié besonderse projek.
"Ons wil vir mense wys dat daar iets anders is as wat die hoofstroom bied en wil opkomende onafhanklike kunstenaars inspireer en aanmoedig om getrou te bly aan hulself en hulle musiek."
Om dit nog meer besonders te maak, gaan dié groep musikante ook saam 'n splinternuwe enkelsnit opneem. Lugballon is 'n pragtige kontemporêre hartsliedjie, met die boodskap dat jou uitkyk op die lewe dikwels bepaal hoe jy situasies hanteer.
"Ons is almal saam met 'n groep mense op reis deur die lewe. Maar wat sien jy wanneer jy van bo af kyk? As jy in 'n spesifieke situasie is, voel jy soms oorweldig. Wanneer jy dit egter van bo af ervaar, lyk jou probleme klein en kan jy die positiewe raaksien," vertel Joshua na die Reën.
"Daar is baie negatiwiteit in ons land, maar as ons bereid is om dit uit 'n ander hoek te beskou, sal ons sien hoe mooi dit is en hoe ons soms die mooi in ander mense mis." Dié enkelsnit en 'n musiekvideo sal gedurende Maart 2019 bekendgestel word.
Musiek Soos Grond word op 27 April 2019 by Villa Avianto in Bloemfontein asook 4 Mei 2019 by The Big Red Barn in Pretoria aangebied.
Indien jy of jou besigheid 'n stalletjie by een van die vertonings wil hê of jy graag op 'n ander manier wil bydra of betrokke raak, stuur gerus 'n e-pos na musieksoosgrond@gmail.com.